Document ID: 31992R2252

31992R2252
L 219/19
JURNALUL OFÍCIAL AL UNIUNII EUROPENE
REGULAMENTUL (CEE) NR. 2252/92 AL COMISIEI
din 30 iulie 1992
de stabilire a normelor de aplicare a schemei speciale pentru zmeura destinată prelucrării
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1991/92 al Consiliului din 13 iulie 1992 de stabilire a schemei speciale pentru zmeura destinată prelucrării (1), în special articolul 8,
având în vedere Regulamentul (CEE) nr. 1676/85 al Consiliului din 11 iunie 1985 privind unitatea de cont și ratele de schimb unificate necesare punerii în aplicare a politicilor comune în domeniul agriculturii (2), modificat ultima dată de Regulamentul (CEE) nr. 2205/90 (3), în special articolul 5 alineatul (3),
întrucât Regulamentul (CEE) nr. 1991/92 prevede dispoziții specifice privind remedierea deficiențelor existente la nivelul producției și comercializării zmeurii destinate prelucrării; întrucât ajutorul oferit este acordat unor organizații recunoscute ale producătorilor, care au prezentat un program de creștere a competitivității în sectorul respectiv, aprobat de autoritatea națională competentă;
întrucât trebuie avut în vedere faptul că această recunoaștere nu este condiționată de o recunoaștere anterioară acordată în conformitate cu articolul 13 din Regulamentul (CEE) nr. 1035/72 al Consiliului din 18 mai 1992 privind organizarea comună a piețelor în sectorul fructelor și legumelor (4), modificat ultima dată de Regulamentul (CEE) nr. 1754/92 (5); întrucât recunoașterea este acordată independent de dispozițiile acestuia din urmă, cu condiția respectării condițiilor speciale prevăzute pentru acordarea acesteia;
întrucât condițiile de recunoaștere trebuie să includă și garanții rezonabile că organizațiile de producători care beneficiază de ajutoare comunitare vor contribui, prin activitățile lor și pe toată durata acestora, precum și prin propriul mod de funcționare, la ameliorarea dorită a condițiilor de producere și comercializare; întrucât, în vederea asigurării unui grad minim de stabilitate la nivelul organizațiilor producătorilor, acestea trebuie să prevadă în statutele lor clauze specifice care să garanteze producătorilor controlul asupra deciziilor și funcționării organizațiilor respective, precum și clauze care să prevadă penalități pentru încălcarea regulilor convenite;
întrucât trebuie determinate toate cantitățile comercializate, în vederea acordării ajutorului forfetar organizațiilor de producători care au prezentat un program de creștere a competitivității în sectorul respectiv, aprobat de către autoritatea națională competentă; întrucât condițiile meteorologice nefavorabile existente în regiunea de producție, în cursul anului de comercializare luat în considerare pentru calcularea cuantumului ajutorului financiar, pot cauza perturbări semnificative în aplicarea programului de ajutorare respectiv; întrucât trebuie prevăzute anumite dispoziții privind calcularea cuantumului ajutorului financiar în cazuri de acest gen, pe baza cantităților comercializate în anul de comercializare următor anului afectat în mod clar de condițiile meteorologice menționate anterior;
întrucât trebuie determinate diferite măsuri care pot include punerea în aplicare a unor măsuri individuale sau comune prevăzute în programul de creștere a competitivității în sectorul de prelucrare a zmeurii; întrucât, cu toate că responsabilitatea aprobării programelor revine autorităților naționale, relațiile de colaborare și cooperare administrativă cu Comisia în scopul garantării obiectivelor regulamentelor ar trebui să permită Comisiei să solicite, dacă este cazul, aprobarea anumitor modificări ale proiectului de program sau chiar neacordarea ajutorului financiar, atât la nivel național, cât și comunitar;
întrucât trebuie elaborate anumite regulamente specifice de aprobare a măsurilor comune incluse în programele organizațiilor producătorilor situate în aceeași zonă de producție și, ceea ce este mai important, de aprobare a măsurilor transfrontaliere;
întrucât trebuie stabilite anumite dispoziții generale și financiare privind ajutorul financiar oferit de Fondul European de Orientare și Garantare Agricolă (FEOGA), Secțiunea garantare, sub rezerva îndeplinirii condițiilor stabilite în Regulamentul (CEE) nr. 1991/92; întrucât trebuie avut în vedere faptul că, în toate cazurile, ajutorul financiar din partea Comunității nu poate fi acordat decât după sau cel mult simultan cu plata contribuției naționale, după efectuarea verificărilor necesare;
întrucât valoarea maximă a ajutorului financiar care poate fi acordat pentru un hectar, stabilită pentru măsurile aferente ameliorării producției din punctul de vedere al culturilor și/sau varietăților, trebuie transformată în moneda națională respectivă, la rata de schimb agricolă valabilă în prima zi a fiecărui an de comercializare, în conformitate cu dispozițiile Regulamentului (CEE) nr. 1676/85;
întrucât punerea în aplicare a diferitelor măsuri specifice implică și obligația organizațiilor producătorilor care beneficiază de aceste măsuri de a furniza informații detaliate și complete, la anumite intervale regulate, autorității desemnate de către statul membru, pentru a permite autorității respective supravegherea îndeplinirii angajamentelor asumate de către organizația producătorilor;
întrucât obligația beneficiarului ajutorului financiar de a furniza informații nu poate să garanteze în sine că măsurile respective sunt aplicate în mod corect; întrucât este, prin urmare, necesar să se specifice verificările de documente și inspecțiile la fața locului care trebuie efectuate de către autoritatea națională, în funcție de tipul de ajutor financiar prevăzut în regulamentul respectiv;
întrucât erorile cele mai grave de nerespectare a obligațiilor stabilite în Regulamentul (CEE) nr. 1991/92 sau în prezentul regulament trebuie penalizate în mod adecvat;
întrucât măsurile prevăzute în prezentul regulament sunt stabilite în conformitate cu avizul Comitetului de gestionare a fructelor și legumelor,
ADOPTĂ PREZENTUL REGULAMENT:
Articolul 1
Organizațiile producătorilor implicate în procesul de producere și comercializare a zmeurii destinate prelucrării:
-
care au făcut obiectul unei recunoașteri specifice în conformitate cu dispozițiile titlului I;
-
și care sunt supuse unui program de creștere a competitivității în sectorul producției de zmeură destinată prelucrării, în conformitate cu dispozițiile titlului II, care a fost aprobat de statul membru respectiv,
beneficiază de măsurile specifice prevăzute în Regulamentul (CEE) nr. 1991/92, sub rezerva respectării normelor prezentului regulament.
TITLUL I
Recunoașterea specifică a organizațiilor producătorilor de zmeură destinată prelucrării
Articolul 2
Statele membre acordă recunoașterea specifică prevăzută în Regulamentul (CEE) nr. 1991/92 organizațiilor producătorilor și grupurilor de producători (denumite în continuare „organizațiile producătorilor”) implicate în procesul de producție și comercializare a zmeurii destinate prelucrării, care îndeplinesc următoarele condiții:
-
au fost create chiar la inițiativa producătorilor, în scopul realizării, în sectorul de producție a zmeurii destinate prelucrării, a obiectivelor prevăzute la articolul 13 alineatul (1) litera (a) din Regulamentul (CEE) nr. 1035/72;
-
solicită membrilor lor îndeplinirea obligațiilor prevăzute în prezentul articol;
-
pun la dispoziția membrilor lor dotări tehnice preliminare procesului de comercializare, în special ambalajele și, după caz, depozitarea produselor respective;
-
statutele lor:
(a)
prevăd obligativitatea producătorilor de a-și vinde întreaga producție de zmeură destinată prelucrării, prin intermediul organizațiilor producătorilor;
(b)
includ dispoziții menite să asigure că producătorii dețin controlul asupra organizației din care fac parte, precum și asupra deciziilor luate de aceasta;
(c)
prevăd penalizări pentru orice încălcare a regulamentelor organizației respective de către producătorii acesteia;
(d)
prevăd obligativitatea producătorilor:
-
de a-și menține calitatea de membru al organizațiilor respective pentru o perioadă de cel puțin trei ani;
-
de a prezenta un preaviz de minimum douăsprezece luni, în legătură cu decizia de a renunța la calitatea de membru;
(e)
includ dispoziții referitoare la cotizațiile care trebuie plătite de către membrii organizațiilor;
-
care dovedesc existența unui nivel suficient al activității economice, în conformitate cu dispozițiile articolului 2 alineatul (1) din Regulamentul (CEE) nr. 1991/92;
-
care țin o evidență separată a activităților lor de prelucrare a zmeurii.
Articolul 3
(1) Organizațiile producătorilor depun cereri pentru obținerea recunoașterii specifice, în conformitate cu dispozițiile Regulamentului (CEE) nr. 1991/92, la autoritatea competentă desemnată de către statul membru, în termen de cel mult 12 luni de la intrarea în vigoare a regulamentului menționat anterior.
(2) Cererile de acordare a recunoașterii specifice trebuie însoțite de actul de constituire, precum și de detaliile prevăzute la anexa 1.
(3) Autoritatea competentă trebuie să verifice corectitudinea detaliilor furnizate, prin controlul documentelor și prin inspecții la fața locului. În cazurile în legătură cu care există anumite rezerve, autoritatea competentă procedează la verificări adecvate, pentru a asigura respectarea condițiilor prevăzute la articolul 2.
(4) Recunoașterea specifică este acordată în termen de trei luni de la depunerea cererii. Cu toate acestea, în cazul în care sunt necesare anumite investigații suplimentare, termenul de trei luni menționat poate fi prelungit la șase luni.
(5) În fiecare an, până cel târziu la 1 decembrie, organizațiile producătorilor trebuie să înainteze autorității competente o versiune actualizată a informațiilor prevăzute în anexa I.
Articolul 4
Autoritatea competentă efectuează verificări periodice, cel puțin la fiecare trei ani, pentru a se asigura că organizațiile producătorilor recunoscute în conformitate cu articolul 3 funcționează corect și respectă condițiile stabilite pentru recunoașterea lor.
Autoritatea competentă are dreptul de a retrage recunoașterea specifică în cazul în care constată următoarele:
-
nu sunt îndeplinite obligațiile care condiționează recunoașterea;
-
nu au fost furnizate detaliile prevăzute la articolul 3 alineatul (5).
Articolul 5
În fiecare an, până cel târziu la 31 ianuarie, statele membre interesate trebuie să înainteze Comisiei următoarele:
-
o listă a organizațiilor producătorilor de zmeură destinată prelucrării, care beneficiază de recunoașterea specifică prevăzută în Regulamentul (CEE) nr. 1991/92;
-
formularul prezentat în anexa I, completat corect, pentru fiecare dintre organizațiile producătorilor.
Articolul 6
În sensul acordării ajutorului financiar forfetar organizațiilor recunoscute ale producătorilor, în conformitate cu articolul 2 alineatul (2) din Regulamentul (CEE) nr. 1991/92, cantitățile comercializate se referă la cantitățile propriu-zise vândute în scopul prelucrării în cursul primului an de comercializare următor datei recunoașterii specifice. În cazul în care condițiile meteorologice nefavorabile existente în regiunea de producție determină scăderea cu peste 20 % a recoltei organizațiilor producătorilor, cantitățile comercializate sunt considerate acele cantități vândute propriu-zis în scopul prelucrării, în cursul celui de-al doilea an de comercializare următor datei recunoașterii specifice.
TITLUL II
Programul de creștere a competitivității în sectorul de producție a zmeurii destinate prelucrării
Articolul 7
(1) Măsurile prevăzute la articolul 5 alineatul (1) din Regulamentul (CEE) nr. 1991/92 includ, după caz, următoarele:
(a)
mecanizarea lucrărilor de recoltare:
achiziționarea și amortizarea utilajelor de recoltare a zmeurii;
(b)
adaptarea suprafețelor cultivate existente, în scopul ameliorării culturilor și/sau a varietăților, astfel:
-
defrișarea rugilor de zmeură și plantarea unora noi;
-
schimbarea varietăților pentru obținerea unor ameliorări genetice cantitative și/sau calitative;
-
ameliorarea tehnicilor de cultivare, în ceea ce privește administrarea și spațierea plantațiilor;
(c)
consultanță tehnică:
-
acordarea de consultanță tehnică membrilor organizațiilor producătorilor, în vederea mecanizării procesului de recoltare, cât și pentru ameliorarea administrării recoltei și pentru coordonarea tuturor măsurilor aferente procesului de producție.
(2) Măsurile prevăzute la articolul 5 alineatul (2) din Regulamentul (CEE) nr. 1991/92 includ, după caz, și următoarele măsuri:
(a)
pregătirea și popularizarea științifică a măsurilor de combatere a punctelor slabe ale structurilor de producție prin:
-
utilizarea unor noi varietăți cu randament și/sau calități superioare, adecvate într-o mai mare măsură cerințelor utilizatorilor;
-
elaborarea unor noi metode de control al anumitor boli.
Aceste măsuri sunt prezentate și puse în aplicare în colaborare directă cu institutele și/sau organismele competente din acest domeniu;
(b)
dezvoltarea unor noi produse și/sau a unor noi modalități de utilizare a produselor prelucrate prin:
-
studii de piață;
-
identificarea unor noi puncte de desfacere;
-
efectuarea unor studii comerciale privitoare la designul ambalajelor și la modul de prezentare;
-
dezvoltarea unor noi produse, de la etapa de design până la punerea în vânzare;
-
analiza cost-beneficiu a noilor tehnici de conservare.
Toate aceste măsuri sunt prezentate și puse în aplicare în colaborare directă cu prelucrătorii sau cu organizațiile acestora;
(c)
efectuarea unei anchete asupra potențialului de dezvoltare a pieței produselor din zmeură proaspătă:
-
efectuarea unei analize a potențialului pieței în ceea ce privește produsele din zmeură proaspătă și a posibilității ca zonele de producție, în vederea obținerii accesului pe piață, să-și poată reorienta o parte din producție din industria prelucrătoare către piața produselor proaspete.
Articolul 8
(1) Organizația producătorilor își prezintă proiectul de program spre aprobarea autorității competente desemnate de către statul membru respectiv, în forma indicată în anexa II. Proiectul este însoțit de documentația aferentă.
Punerea în aplicare a programului nu trebuie să înceapă înainte de aprobarea acestuia de către autoritatea națională competentă.
(2) Autoritatea competentă ia o decizie asupra proiectului de program în termen de cinci luni de la primirea acestuia. Orice solicitare de efectuare a unor modificări, în conformitate cu alineatul (3) litera (b), atrage după sine o întrerupere a perioadei respective.
Autoritatea competentă trebuie:
-
să utilizeze toate mijloacele adecvate, inclusiv inspecțiile la fața locului, pentru a verifica exactitatea informațiilor furnizate asupra procesului de producție a zmeurii destinate prelucrării de către membrii organizațiilor producătorilor, la momentul prezentării programului respectiv;
-
să verifice dacă programul este elaborat în forma indicată în anexa II și dacă respectă obiectivele enunțate în prezentul titlu;
-
să verifice coerența economică și valabilitatea tehnică a proiectului de program, valabilitatea estimărilor și planul de finanțare, precum și graficul de punere în aplicare a programului.
Autoritatea competentă înaintează Comisiei, până la sfârșitul celei de-a treia luni de la primirea proiectelor de program, acele proiecte care, în opinia sa, pot fi aprobate în conformitate cu dispozițiile articolului 6 din Regulamentul (CEE) nr. 1991/92, împreună cu o evaluare generală a respectării de către acestea a criteriilor menționate la a treia liniuță a celui de-al doilea paragraf.
În termen de patruzeci de zile de la primirea proiectelor menționate anterior, Comisia solicită autorității competente, dacă este cazul, să respingă sau să dispună modificarea programelor respective.
(3) Autoritatea competentă trebuie:
(a)
fie să aprobe programele respective, cu condiția ca acestea să respecte cerințele prevăzute în Regulamentul (CEE) nr. 1991/92 și în prezentul titlu;
(b)
fie să solicite modificarea proiectelor de program, din proprie inițiativă sau la solicitarea Comisiei. Proiectele de programe nu pot fi aprobate decât după introducerea modificărilor solicitate;
(c)
fie să respingă programele, din proprie inițiativă sau la solicitarea Comisiei.
(4)
(a)
Aprobarea programelor care se referă și la măsurile care trebuie prezentate și puse în aplicare împreună de către organizațiile producătorilor ai căror membri activează într-unul sau mai multe sectoare de producție depinde, după caz, de aprobarea părții comune din programele celorlalte organizații ale producătorilor interesate.
(b)
Zona de producție include întreg teritoriul național al unui stat membru.
(c)
În cazul punerii în aplicare a unor măsuri comune transfrontaliere, autoritățile competente ale statelor membre implicate colaborează îndeaproape la aprobarea planurilor respective.
(5) În cursul procesului de punere în aplicare a fiecărui program, autoritatea competentă procedează la efectuarea unor verificări periodice, pe baza unor rapoarte care trebuie prezentate acesteia anual de către organizațiile producătorilor, precum și pe baza unor inspecții la fața locului, privind stadiul punerii în aplicare a programului adoptat, respectarea de către activitățile desfășurate a cerințelor tehnice și financiare și acuratețea documentației anexate.
Pe durata punerii în aplicare a fiecărui program trebuie efectuate minimum două inspecții la fața locului.
Articolul 9
În fiecare an, până la data de 31 ianuarie, autoritatea competentă prezintă Comisiei un raport privind stadiul punerii în aplicare a programelor aprobate și rezultatele inspecțiilor efectuate, oferind Comisiei și toate informațiile relevante în cazul întâmpinării unor dificultăți în cursul procesului de aplicare, care ar putea compromite îndeplinirea angajamentelor asumate de către organizațiile producătorilor.
TITLUL III
Dispoziții generale și financiare
Articolul 10
(1) Ajutorul forfetar acordat organizațiilor recunoscute ale producătorilor, care au prezentat un program de creștere a competitivității în sectorul de producție a zmeurii destinate prelucrării, aprobat de către autoritățile naționale competente, este plătit în valoare de 70 % din cuantumul provizoriu de către autoritățile naționale organizațiilor producătorilor în termen de cel mult două luni de la aprobarea programului respectiv.
(2) Cuantumul provizoriu este determinat, dacă este cazul, pe baza cantităților comercializate de fiecare organizație a producătorilor, în maniera prezentată în cererea de acordare a recunoașterii.
(3) Cuantumul definitiv al ajutorului și soldul aferent sunt stabilite în termen de cel mult o lună de la comunicarea de către organizația producătorilor autorităților naționale competente a cantităților comercializate în cursul primului an de comercializare următor acordării recunoașterii.
Articolul 11
(1) Pentru obținerea ajutorului Comunității în vederea punerii în aplicare a programului de creștere a competitivității în sectorul de producție a zmeurii destinate prelucrării, organizațiile producătorilor care îndeplinesc criteriile necesare în acest sens trebuie să adreseze autorității naționale competente o cerere privind ajutorul respectiv, la încheierea fiecărui an de comercializare.
(2) Cererile de acordare a ajutorului trebuie depuse, în conformitate cu anexa III, în termen de cel mult două luni de la încheierea anului de comercializare și sunt însoțite de facturi și alte acte justificative aferente activităților prestate.
(3) Finanțarea costurilor aferente punerii în aplicare în comun a măsurilor de către mai multe organizații ale producătorilor este suportată proporțional de către organizațiile respective, contribuțiile acestora fiind proporționale cu cheltuielile efectuate în cursul anului de comercializare respectiv.
(4) În cazul în care cererile sunt depuse după expirarea termenului susmenționat, cuantumul ajutorului se reduce cu 5 %.
Articolul 12
După verificarea cererilor de ajutor și a documentației aferente, autoritățile competente ale statelor membre plătesc anual, în termen de trei luni de la înaintarea cererii de ajutor, valoarea ajutorului acordat de către statul membru respectiv și de către Comunitate, în conformitate cu dispozițiile articolului 6 alineatul (3) din Regulamentul (CEE) nr. 1991/92.
Articolul 13
Rata de schimb utilizată anual pentru transformarea cuantumului maxim al ajutorului acordat pentru fiecare hectar în moneda locală, în conformitate cu articolul 6 alineatul (3) din Regulamentul (CEE) nr. 1991/92, este rata de schimb agricol valabilă în prima zi a anului de comercializare respectiv.
Articolul 14
(1) În cazul în care se constată erori la acordarea unor ajutoare, statele membre respective recuperează sumele acordate, plus dobânda aferentă calculată de la data plății ajutorului respectiv până în ziua recuperării sale. Dobânda aplicată este cea aplicabilă și în alte operațiuni de recuperare, în conformitate cu prevederile legislației naționale.
Statele membre trebuie să recupereze toate sumele aferente ajutorului acordat în baza dispozițiilor Regulamentului (CEE) nr. 1991/92 organizațiilor producătorilor care își încetează activitatea înainte de încheierea celui de al treilea an de la data acordării recunoașterii specifice prevăzute în titlul I al prezentului regulament sau cărora li s-a retras recunoașterea specifică, în conformitate cu articolul 4.
(2) Sumele recuperate trebuie plătite agenției sau departamentelor care au efectuat plata sumelor respective și deduse de către acestea din totalul cheltuielilor finanțate de către Fondul European de Orientare și Garantare Agricolă, Departamentul garanții, proporțional cu finanțarea comunitară.
(3) Consecințele financiare care decurg din incapacitatea de a recupera sumele plătite sunt suportate de către Comisie, proporțional cu finanțarea comunitară.
Articolul 15
Statele membre iau toate măsurile necesare penalizării oricărei neîndepliniri semnificative a angajamentelor sau obligațiilor asumate în conformitate cu Regulamentul (CEE) nr. 1991/92, precum și cu prezentul regulament.
Articolul 16
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iulie 1992.

Labels: 15
17
19
6